Taun 1826, Pengalasan melu ing palagan ing tilas Kraton Pleret kang dilurug dening saradhadhu Walanda cacah 4.200 kang dipimpin dening Kolonel Frans David Cochius (1787-1876). Saka 400 prajurit Jawa, kang kasil slamet mung cacah 40 kalebu Pangalasan nanging dheweke nandang tatu abot. Dhewewkw banjur digawa menyang Selarong dening Kaji Ngiso. Sawise pulih, Pangalasan melu ing palagan Gawok (15 Oktober 1826), banjur sakiwatengene Candhi Barabudhur (1827) lan bokmanawa banjur dibalekake nyekel laladan antarane Kali Praga lan Bagelen nganti taun 1829, nalika wadyabala Pangeran Dipanegara kalah ing payudan ing Siluk, sacedhake Selarong 17 September 1829 lan para prajurit nyingkir menyang Kulon Praga.